Óvissustigi vegna snjóflóðahættu hefur nú verið aflétt, allt frá Vestfjörðum austur á firði. Ferðalög í bröttum fjallshlíðum eru þó varasöm þar sem snjóalög eru veik. Allir helstu fjallvegir eru orðnir færir.
Færðin hefur batnað mikið í þeim landshlutum sem snjóað hefur hvað mest undanfarna sólarhringa. Þar er nú víðast hvar ágætis vetrarfærð, en þó hálka og snjóþekja. Síðustu fjallvegir á Vestfjörðum voru opnaðir í morgun en ófært er í Árneshrepp. Á Norðurlandi er alls staðar orðið fært ef frá er talið Víkurskarð sem er lokað, en þar stendur til að opna í dag. Þjóðvegur eitt yfir Jökulsá á Fjöllum var opnaður í morgun og ekki líkur á að þar þurfi að loka aftur í kvöld eins og gert var í gær. Á Austurlandi eru helstu fjallvegir færir, verið er að moka Vatnsskarð til Borgarfjarðar eystra en Breiðdalsheiði og Öxi eru lokaðar. Allir vegir á Suðurlandi og Vesturlandi eru greiðfærir. Óvissustigi vegna snjóflóðahættu hefur nú verið aflétt á norðanverðum Vestfjörðum. Þar með hefur óvissustigi verið aflétt alls staðar þar sem varað var við snjóflóðahættu. Veðurstofan varar þó áfram við ferðalögum í brattlendi því snjóalög séu enn veik. Þannig sé hætta á að fólk geti sett af stað snjóflóð þegar ferðast er um eða við brattar fjallshlíðar. Almannavarnadeild ríkislögreglustjóra hvetur skíða-, útivistar- og vélsleðafólk til að fara varlega næstu daga ef farið er til fjalla og gæta vel að aðstæðum áður en farið er af stað.
Þótt óvissustigi vegna snjóflóðahættu hafi verið aflétt er áfram varað við ferðum í bröttum fjallshlíðum því snjóalög eru veik. 